b'\n_START_ARTICLE_\nNebomske pesmi\n_START_SECTION_\nPredstavitev lika\n_START_PARAGRAPH_\nNebomska deklica je uporna, samostojna, sodobna, druga\xc4\x8dna. Predstavljena je kot odlo\xc4\x8dno nasprotje dekletom, ki si \xc5\xbeelijo biti princeske. Medtem ko je druga deklica, ki je v zbirki omenjena, Tamara, tipi\xc4\x8dni idealizirani lik deklice z ro\xc5\xbenatimi pentljami v laseh, ki se boji celo navadnih glist, je Nebomska deklica popolno nasprotje tega. Nebomska deklica ka\xc5\xbee jezik, no\xc4\x8de odrasti, dirja po dvori\xc5\xa1\xc4\x8du, loputa z vrati, me\xc4\x8de kamenje, se jezi, i\xc5\xa1\xc4\x8de lastne pravice, se kuja, jo\xc4\x8de, ve\xc4\x8dkrat pa tudi kuje ma\xc5\xa1\xc4\x8devanje zoper dolgo\xc4\x8dasen, krivi\xc4\x8den svet odraslih. Hkrati, ko se Nebomska deklica ka\xc5\xbee kot nekaj druga\xc4\x8dnega, v samem bistvu ostaja \xc4\x8disto obi\xc4\x8dajno dekle, ki ima rada sladoled, je ljubosumna, zbira papirnate prti\xc4\x8dke, ima slabe dni in je ve\xc4\x8dkrat mo\xc4\x8dno osamljena. Njene odlo\xc4\x8ditve o na\xc4\x8dinih ma\xc5\xa1\xc4\x8devanja star\xc5\xa1em, prijatelju Nejcu in njegovi simpatiji Tamari, na trenutke delujejo mo\xc4\x8dno okrutne in ostre. Sklene jih zastrupiti, uni\xc4\x8diti, zastrahovati, oropati, po\xc5\xa1kodovati, jim povzro\xc4\x8diti bole\xc4\x8dine. V svoji jezi ne izbira besed. Zanimivi so tudi opisi predmetnosti, saj si vsako stvar predstavlja zelo \xc5\xbeivo in nazorno.'